|  |  |  |  |
| --- | --- | --- | --- |
|  |  |  | Приложение № 1към заповед № МДР-ПП-09-32/19.05.2025 г. |

**МИНИСТЕРСТВО НА ЗЕМЕДЕЛИЕТО И ХРАНИТЕ**

**Покана**

**За участие в конкурс за избор на външни експерт – оценители за участие в оценителна комисия за подбор на стратегии за Водено от общностите местно развитие по Европейския фонд за морско дело, рибарство и аквакултури за периода 2021-2027 г.**

На основание чл. 23, ал. 1, т. 2 от Постановление № 494 на Министерския съвет от 2024 г. за определяне на правила за прилагане на подхода „Водено от общностите местно развитие“ за периода 2021 – 2027 г. (ПМС № 494), Управляващият орган на Програмата за морско дело, рибарство и аквакултури 2021 – 2027 (ПМДРА) към Министерството на земеделието и храните обявява конкурс за избор на външни експерт-оценители, които да участват в оценителна комисия за подбор на стратегии за Водено от общностите местно развитие по Европейския фонд за морско дело, рибарство и аквакултури за периода 2021-2027 г.

**І. Минимални и специфични изисквания към кандидатите:**

Външен експерт-оценител може да бъде физическо лице, което притежава:

1. степен на завършено образование - висше с минимална образователна степен „бакалавър“;

2. минимален професионален опит - 5 години;

3. опит в разработване, прилагане или оценка на стратегически документи;

4. компютърна грамотност и опит в работата с Информационната система за управление и наблюдение на средствата от ЕС в България (ИСУН).

5. добри познания за ПМДРА и приложимото европейско и национално законодателство;

Външен експерт-оценител може да бъде физическо лице, за което:

1. не е осъждано с влязла в сила присъда за престъпление по чл. 108а, чл. 159а - 159г, чл. 172, чл. 192а, чл. 194 - 217, чл. 219 - 252, чл. 253 - 260, чл. 301 - 307, чл. 321, 321а и чл. 352 - 353е от Наказателния кодекс;

2. не е осъждано с влязла в сила присъда за престъпление, аналогично на тези по т. 1, в друга държава членка или трета страна;

3. не е налице неравнопоставеност в случаите по чл. 44, ал. 5 от ЗОП;

4. не е установено с акт на компетентен орган, че:

а) е представил/а документ с невярно съдържание, с който се доказва декларираната липса на основания за отстраняване или декларираното изпълнение на критериите за подбор/избор;

б) е предоставил/а информация с невярно съдържание, свързана с удостоверяване липсата на основания за отстраняване или изпълнението на критериите за допустимост и/или подбор/избор;

5. не е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

6. не е в конфликт на интереси по смисъла на чл. 61 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза, който не може да бъде отстранен;

7. няма интерес по смисъла на чл. 71 от Закона за противодействие на корупцията от резултата от процедурата за подбор на стратегии за ВОМР;

8. не е свързано лице по смисъла на § 1, т. 9 от Допълнителните разпоредби на Закона за противодействие на корупцията с лице на ръководна длъжност в Управляващия орган, Междинното звено, Счетоводния орган и Одитния орган;

9. не участва пряко или косвено в процеса на наблюдение, изпълнение или мониторинг на стратегия за ВОМР;

10. не е участвало в изготвянето на стратегия на МИРГ по подхода ВОМР в програмния период 2014 - 2020 г. и за програмен период 2021 - 2027 г. или в процеса на популяризирането ѝ, не е бенефициент по процедури за предоставяне на безвъзмездна финансова помощ по подхода ВОМР, финансирани от Програмата за морско дело и рибарство 2014 - 2020 или по процедура BG14MFPR001-3.001 "Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие" по ПМДРА, включително като представител на юридическо лице;

11. не е лице, наето като експерт или координатор да изпълнява дейности по одобрено за финансиране проектно предложение по процедура BG14MFPR001-3.001 "Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие" по ПМДРА;

12. не е било оценител на проекти при прилагането на стратегии за местно развитие на МИРГ през програмния период 2007 - 2013 г. и 2014 - 2020 г.;

13. не е член на орган за управление или контрол на МИГ/МИРГ, служител на МИГ/МИРГ или член на орган за управление или контрол на МИГ/МИРГ най-малко една година преди назначаването му за член на комисията;

14. не е и не е било на трудово или служебно правоотношение в Управляващия орган, Междинното звено, и Счетоводния орган и Одитния орган до две години от прекратяване на правоотношението;

Избраният външен експерт-оценител, член на комисията, ще извършва оценка за административно съответствие и допустимост на МИРГ и на стратегии за ВОМР и като втори етап техническа и финансова оценка на стратегиите за ВОМР, преминали етапа за административно съответствие и допустимост. Оценката се извършва в ИСУН, като на всеки външен експерт-оценител се разпределят заявления съгласно условията на ПМС № 494 и броя постъпили заявления по процедурата. В тази връзка външен експерт-оценител, член на комисията за избор следва да е на разположение за целия период на оценката.

Външен експерт-оценител, член на оценителната комисия, не може да:

1. участва в оценка на проекти от МИРГ след одобрение на стратегията за ВОМР или да участва в изпълнение на дейности за управлението, мониторинга и оценката на стратегията и нейното популяризиране, включително улесняването на обмена между заинтересованите страни по смисъла на чл. 34, § 1, буква "в" от Регламент (ЕС) 2021/1060., включително и като представител на юридическо лице;
2. е в конфликт на интереси по смисъла на чл. 61, параграф 3 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (OВ, L 2024/2509, 26.9.2024 г.) (Регламент (ЕС, Евратом) 2024/2509) с някой от кандидатите в процедурата;
3. е свързано лице по смисъла на § 1, т. 9 от Допълнителните разпоредби на Закона за противодействие на корупцията с кандидат в процедурата;
4. е в йерархическа зависимост с друг член от комисията.

**ІІ. Необходими документи:**

1. Заявление за участие (по образец);

2. Автобиография във формат Europass на български език (по образец);

3. Заверени от кандидата копия от документи, удостоверяващи продължителността на професионалния опит (служебна, трудова или осигурителна книжка или релевантни документи, издадени в държава-членка или в трета страна);

4. Заверени от кандидата копия от документи за придобита образователно-квалификационна степен и допълнителна квалификация (ако е приложимо);

5. Заверени от кандидата копия от документи за наличие на опит в разработване, прилагане или оценка на стратегически документи;

6. Декларация за липса на основания за отстраняване и недопускане на обстоятелства по чл. 25, ал. 3 от ПМС № 494, съгласно приложения образец.

**ІІІ. Краен срок за подаване на заявления:**

Крайният срок за подаване на заявления е 17:30 ч. на 30.05.2025 г.

 **ІV. Адрес, на който се подават заявленията:**

Документи се подават лично и собственоръчно подписани съгласно изискванията, на следния адрес: гр. София, бул. „Христо Ботев” № 55, Министерство на земеделието и храните, до Управляващия орган на ПМДРА – дирекция „Морско дело и рибарство”.

**V. Начин на определяне на възнаграждението:**

Външните експерти-оценители, извършили оценка на стратегии за ВОМР ще получат следното възнаграждение съгласно подписан договор за услуга:

1. 200.00 (двеста) лева за проверка за административно съответствие и допустимост на МИРГ и на стратегия за ВОМР;

2. 300.00 (триста) лева за извършена техническа и финансова оценка на стратегия за ВОМР.

**VІ. Начин на провеждане на конкурса:**

Конкурсът ще се проведе на следните етапи:

1. Проверка на подадените заявления и приложените документи за административно съответствие и допустимост;

2. Писмен изпит;

3. Интервю.

Отделните етапи ще се проведат от комисия, назначена със заповед на Ръководителя на УО на ПМДРА, съгласно определените критерии в Приложение № 2.

След провеждането на първия етап, на интернет страницата на МЗХ и на страницата на ПМДРА на Единния информационен портал на Европейските структурни и инвестиционни фондове - https:// [www.eufunds.bg](http://www.eufunds.bg), ще се публикуват списък на кандидатите, които успешно са преминали проверката за административно съответствие и допустимост и списък на кандидатите, които не преминават проверката. Заедно със списъците ще се публикува информация за датата, часа и мястото на провеждането на писмения изпит, но не по-късно от три работни дни преди датата на изпита.

В указания ден и час кандидатите се явяват за провеждането на писмен изпит. На всички кандидати ще бъдат поставени еднакви задачи. Максималната оценка от писмения изпит е 5. Към следващия етап - интервю преминават кандидатите, получили минимум оценка 3, за което ще бъдат своевременно уведомени.

Оценката от интервюто е средноаритметичен сбор от оценките на всички членове на комисията, като кандидатите, получили оценка под 3, не се считат за успешно издържали интервюто и отпадат от конкурса, без да участват в крайното класиране.

Преминават успешно конкурса кандидатите, получили най-малко обща оценка 6.

Писменият изпит и интервюто целят преценка на професионалните умения и другите необходими качества за извършване на дейността.

Външните експерт-оценители, включени в заповедта за назначаване на оценителна комисия, ще бъдат уведомени в тридневен срок от издаването ѝ.

**Цялата кореспонденция с кандидатите се осъществява чрез предоставените от тях електронни адреси.**

За допълнителна информация и въпроси: Дирекция „Морско дело и рибарство”, електронен адрес: pmdra\_2021-2027@mzh.government.bg